b'\n_START_ARTICLE_\nCa Biarn\xc3\xa8s (Asc\xc3\xb3)\n_START_SECTION_\nDescripci\xc3\xb3\n_START_PARAGRAPH_\nSituat a l\'inici de la pla\xc3\xa7a de l\'Abadia. Edifici entre mitgeres de dues crugies, que consta de planta baixa, dos pisos i golfes. La coberta ha estat substitu\xc3\xafda per una de nova d\'uralita, moment en el qual tamb\xc3\xa9 es van tapiar les finestres del pis m\xc3\xa9s alt. S\'hi accedeix per un gran portal d\'arc pla de pedra acarada; a l\'altre eix hi ha un finestral de pedra acarada i ampit motllurat, amb un balc\xc3\xb3 suportat per m\xc3\xa8nsules a sobre. La resta d\'obertures s\xc3\xb3n d\'arc pla arrebossat. Al pis inferior l\'aparell del mur \xc3\xa9s fet de pedra disposada en filades m\xc3\xa9s o menys regulars, i als pisos superiors \xc3\xa9s de t\xc3\xa0pia.\n_START_SECTION_\nHist\xc3\xb2ria\n_START_PARAGRAPH_\nCa Biarn\xc3\xa8s era la casa de Guillem de Montcada a finals del segle XIV quan les lluites entre els Enten\xc3\xa7a de M\xc3\xb3ra contra els Templers i Montcada tenien lloc. Finalment, un Montcada es cas\xc3\xa0 amb Maria de Bearn "Comitesa biarnensis". L\'any 1800, un fill de Cal Cavaller, Josep, es va casar amb la pubilla de Ca Biarn\xc3\xa8s, Miquela. Una filla de dita parella -Francesca Ant\xc3\xb2nia de Salvador i Biarn\xc3\xa8s- es va fer religiosa del convent de Santa Clara de Tortosa i tingu\xc3\xa9 aparicions del Nen Jes\xc3\xbas posant-se-li al bra\xc3\xa7 o amb la creu al coll; a m\xc3\xa9s, Sant Francesc tamb\xc3\xa9 se li apareixia, anunciant-li esdeveniments. Va morir l\'any 1837.'